CELEX: 32022R0244
Language: lt
Date: 2021-09-24 00:00:00
Title: Komisijos deleguotasis reglamentas (ES) 2022/244 2021 m. rugsėjo 24 d. kuriuo Europos Parlamento ir Tarybos reglamentas (ES) 2019/2033 papildomas techniniais reguliavimo standartais, kuriais nustatoma visos garantinės įmokos suma pateiktos tarpuskaitos garantinės įmokos K veiksniui (K-CMG) apskaičiuoti (Tekstas svarbus EEE)

2022 2 22   
               
               
                  LT
               
               
                  Europos Sąjungos oficialusis leidinys
               
               
                  L 41/1
               
            
         KOMISIJOS DELEGUOTASIS REGLAMENTAS (ES) 2022/244
         2021 m. rugsėjo 24 d.
         kuriuo Europos Parlamento ir Tarybos reglamentas (ES) 2019/2033 papildomas techniniais reguliavimo standartais, kuriais nustatoma visos garantinės įmokos suma pateiktos tarpuskaitos garantinės įmokos K veiksniui (K-CMG) apskaičiuoti
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. lapkričio 27 d. Europos Parlamento ir Tarybos reglamentą (ES) 2019/2033 dėl riziką ribojančių reikalavimų investicinėms įmonėms, kuriuo iš dalies keičiami reglamentai (ES) Nr. 1093/2010, (ES) Nr. 575/2013, (ES) Nr. 600/2014 ir (ES) Nr. 806/2014 (1), ypač į jo 23 straipsnio 3 dalies trečią pastraipą,
         kadangi:
         
                     (1)
                  
                  
                     siekiant nustatyti Reglamento (ES) 2019/2033 23 straipsnio 2 dalyje nurodytos visos reikalaujamos garantinės įmokos sumos skaičiavimo tvarką ir suteikti daugiau aiškumo bei užtikrinti didesnį nuoseklumą šios sumos elementų atžvilgiu, reikėtų patikslinti, kad visos reikalaujamos garantinės įmokos suma apima visas užtikrinimo priemones, kurių remdamasis savo garantinių įmokų modeliu reikalauja tarpuskaitos narys;
                  
               
                     (2)
                  
                  
                     remiantis Reglamento (ES) 2019/2033 23 straipsnio 2 dalimi, K-CMG apskaičiuojamas remiantis visos garantinės įmokos, kurios reikalaujama kiekvieną dieną, suma. Jeigu tarpuskaitos nariai tam tikrą dieną pritaiko reikalaujamą garantinę įmoką, per tą pačią dieną pareikalaujama daugiau kaip vienos garantinės įmokos. Siekiant išvengti netikrumo, kurį iš tų garantinės įmokos reikalavimų taikyti, ir atsižvelgiant į tai, kad K-CMG apskaičiuoti naudojama trečia didžiausia suma trijų mėnesių laikotarpiu, būtina patikslinti, kad reikalaujama garantinės įmokos dienos suma turėtų būtų didžiausias iš tų garantinės įmokos reikalavimų tam tikrą dieną;
                  
               
                     (3)
                  
                  
                     investicinė įmonė gali naudotis kelių tarpuskaitos narių tarpuskaitos paslaugomis. Pozicijų, kurioms taikomas K-CMG, visos garantinės įmokos, kurios reikalaujama iš investicinės įmonės, suma turėtų būti nustatoma išsamiai ir apimti visą garantinę įmoką, kurios reikalauja visi tarpuskaitos nariai. Todėl jeigu investicinė įmonė K-CMG taiko pozicijoms, kurių tarpuskaitą gali atlikti keli tarpuskaitos nariai, pateikta tarpuskaitos garantinė įmoka (CMG) turėtų būti apskaičiuojama kaip visų tarpuskaitos narių reikalaujamų garantinių įmokų suma. Prieš nustatydama trečią didžiausią visos garantinės įmokos, kurios reikalaujama kiekvieną dieną, sumą, kaip reikalaujama Reglamento (ES) 2019/2033 23 straipsnio 2 dalyje, investicinė įmonė visų pirma turėtų atitinkamai apskaičiuoti visos reikalaujamos garantinės įmokos dienos sumą, kuri yra visų tarpuskaitos narių reikalaujamos visos garantinės įmokos suma;
                  
               
                     (4)
                  
                  
                     siekiant K-CMG taikyti remiantis portfeliu, jei visam portfeliui taikoma tarpuskaita arba garantinės įmokos nustatymas, turi būti įvykdytos Reglamento (ES) 2019/2033 23 straipsnio 1 dalyje nustatytos sąlygos. Todėl vienam prekybos operacijų sąrašui priskirtų pozicijų, kurių tarpuskaita atlikta, portfeliui gali būti taikomas K-CMG, o kitam prekybos operacijų sąrašui priskirtų pozicijų, kurių tarpuskaita atlikta, portfeliui gali būti taikomas grynosios pozicijos rizikos K veiksnys (K-NPR). Kad būtų užkirstas kelias arbitražui, K-CMG ir K-NPR prekybos operacijų sąrašams turėtų būti taikomi nuosekliai. Todėl prekybos operacijų sąrašams, kurie yra panašūs verslo strategijos ir prekybos knygos pozicijų požiūriu, turėtų būti taikomas tas pats metodas;
                  
               
                     (5)
                  
                  
                     turėtų būti reikalaujama, kad atlikdama vertinimą pagal Reglamento (ES) 2019/2033 23 straipsnio 1 dalies e punktą kompetentinga institucija įvertintų, ar K-CMG metodas tinkamai atskleidžia investicinės įmonės prekybos knygos pozicijų rizikos profilį. Turėtų būti reikalaujama, kad investicinė įmonė reguliariai lygintų savo atliktą rizikos vertinimą su tarpuskaitos narių reikalaujamomis garantinėmis įmokomis, kad galėtų įvertinti, ar tos garantinės įmokos vis dar tinkamai atspindi investicinei įmonei kylančios rizikos rinkai dydį. Kompetentingai institucijai atliekant vertinimą investicinė įmonė turėtų palyginti pagal K-NPR ir K-CMG taikomus kapitalo reikalavimus ir turėtų būti pajėgi kompetentingai institucijai tinkamai pagrįsti tų kapitalo reikalavimų skirtumą. Kompetentingos institucijos vertinimas turėtų būti teigiamas tik tuo atveju, jei įvykdytos visos šios sąlygos. Visų pirma, kompetentinga institucija turėtų užtikrinti, kad investicinė įmonė būtų pajėgi stebėti ir tinkamai pagrįsti pagal abi metodikas – K-NPR ir K-CMG – gautų rezultatų skirtumą, ypač tais atvejais, kai reikalaujamų garantinių įmokų skirtumai yra dideli;
                  
               
                     (6)
                  
                  
                     dažnas K-NPR ir K-CMG taikymo keitimas yra vienas iš aiškių ženklų, kad gali būti neproporcingu ar nepatikimu būdu naudojamasi nuosavų lėšų reikalavimais. Apribojus K-NPR ir K-CMG taikymo pozicijoms keitimo dažnumą, galima užkirsti kelią reglamentavimo arbitražui. Reikalavimas prekybos operacijų sąrašui vieną iš tų dviejų metodų nepertraukiamai taikyti bent dvejus metus būtų proporcinga reglamentavimo arbitražo rizikos šalinimo priemonė. Tačiau išimtiniais atvejais (pvz., verslo restruktūrizavimo atveju), kai prekybos operacijų sąrašas pasikeičia tiek, kad jį galima laikyti kitu prekybos operacijų sąrašu, kompetentinga institucija turėtų leisti investicinei įmonei pakeisti metodus tuo dvejų metų laikotarpiu;
                  
               
                     (7)
                  
                  
                     šis reglamentas grindžiamas Europos bankininkystės institucijos (EBI) Komisijai pateiktais techninių reguliavimo standartų projektais;
                  
               
                     (8)
                  
                  
                     EBI dėl šių techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą, taip pat paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 37 straipsnį (2), pateikti savo rekomendacijas,
                  
               PRIĖMĖ ŠĮ REGLAMENTĄ:
         
            1 straipsnis
            Visos reikalaujamos garantinės įmokos sumos apskaičiavimas
            
               1.   Reglamento (ES) 2019/2033 23 straipsnio 2 dalyje nurodyta visos garantinės įmokos suma yra reikalaujama užtikrinimo priemonės suma, kuri apima pradinę garantinę įmoką, kintamąsias garantines įmokas ir kitas užtikrinimo priemones, kurių už prekybos operacijų sąrašus, kuriems taikomas K-CMG, remdamasis savo garantinių įmokų modeliu iš investicinės įmonės reikalauja tarpuskaitos narys. Taikant šį reglamentą prekybos operacijų sąrašas – prekybos operacijų sąrašas, kaip apibrėžta Europos Parlamento ir Tarybos reglamento (ES) Nr. 575/2013 (3) 4 straipsnio 1 dalies 144 punkte.
            
            
               2.   Jeigu tarpuskaitos narys neskiria garantinių įmokų, kurių reikalaujama už prekybos operacijų sąrašus, kuriems taikomas K-CMG, ir garantinių įmokų, kurių reikalaujama už kitus prekybos operacijų sąrašus, investicinė įmonė laiko, kad už visus prekybos operacijų sąrašus reikalaujamos visos garantinės įmokos yra 1 dalyje nurodytos garantinės įmokos.
            
            
               3.   Investicinės įmonės tarpuskaitos nariui mokami mokesčiai už naudojimąsi jo paslaugomis nelaikomi garantinėmis įmokomis pagal 1 dalį.
            
            
               4.   Jeigu tarpuskaitos narys visą reikalaujamą garantinę įmoką atnaujina daugiau kaip kartą per dieną, visa tą dieną reikalaujama garantinė įmoka yra didžiausioji iš tų visų garantinių įmokų, kurių tarpuskaitos narys pareikalavo tą dieną, suma.
            
            
               5.   Jeigu investicinė įmonė naudojasi daugiau kaip vieno tarpuskaitos nario paslaugomis, susijusiomis su prekybos operacijų sąrašais, kuriems taikomas K-CMG, Reglamento (ES) 2019/2033 23 straipsnio 2 dalyje nurodyta visa garantinė įmoka apskaičiuojama kasdien sudedant garantinių įmokų, kurių kiekvienas tarpuskaitos narys reikalauja kaip nustatyta šio straipsnio 1 dalyje, sumas.
            
         
         
            2 straipsnis
            Arbitražo prevencija
            
               1.   Reglamento (ES) 2019/2033 23 straipsnio 1 dalies e punkte nustatytas reikalavimas įvykdomas, jei patenkinamos visos toliau nurodytos sąlygos:
               
                           a)
                        
                        
                           investicinė įmonė, skaičiuodama K-CMG kapitalo reikalavimus, taikomus tam tikram prekybos operacijų sąrašui priskirtų pozicijų, kurių tarpuskaita atlikta, portfeliui, visoms to prekybos operacijų sąrašo pozicijoms taiko tą pačią metodiką nepertraukiamu 24 mėnesių laikotarpiu, nebent to prekybos operacijų sąrašo prekiautojų grupės verslo strategija arba operacijos pasikeitė tiek, kad jį galima laikyti kitu prekybos operacijų sąrašu;
                        
                     
                           b)
                        
                        
                           investicinė įmonė K-CMG nuosekliai taiko prekybos operacijų sąrašams, kurie yra panašūs verslo strategijos ir prekybos knygos pozicijų požiūriu;
                        
                     
                           c)
                        
                        
                           investicinė įmonė yra nustačiusi politiką ir procedūras, kurios rodo, kad portfelis (-iai), kuriam (-iems) taikomas K-CMG, būtų pasirenkamas atsižvelgiant į investicinės įmonės prekybos knygos pozicijų riziką, įskaitant numatomus laikymo laikotarpius, taikomas prekybos strategijas ir laiką, kurio gali prireikti jos prekybos knygos pozicijoms apdrausti arba jų rizikai valdyti;
                        
                     
                           d)
                        
                        
                           investicinė įmonė yra nustačiusi politiką ir procedūras, kurios jai leidžia palyginti pagal K-CMG ir K-NPR apskaičiuotus kapitalo reikalavimus ir tinkamai pagrįsti bet kokį jų skirtumą, kiekvienu iš toliau nurodytų atvejų atsižvelgiant į 2 dalyje nustatytus veiksnius:
                           
                                       i)
                                    
                                    
                                       kai dėl prekybos operacijų sąrašo verslo strategijos pakeitimo 20 % ar daugiau pasikeičia tam prekybos operacijų sąrašui pagal K-CMG metodą taikomi kapitalo reikalavimai;
                                    
                                 
                                       ii)
                                    
                                    
                                       kai dėl tarpuskaitos nario garantinių įmokų modelio pakeitimo 10 % ar daugiau pasikeičia garantinės įmokos, kurių reikalaujama už tą patį prekybos operacijų sąrašo pagrindinių pozicijų portfelį;
                                    
                                 
                     
                           e)
                        
                        
                           investicinė įmonė K-CMG skaičiavimo rezultatus naudoja savo rizikos valdymo sistemoje ir reguliariai lygina savo atliekamo rizikos vertinimo rezultatus su tarpuskaitos narių reikalaujamomis garantinėmis įmokomis;
                        
                     
                           f)
                        
                        
                           kompetentingai institucijai atliekant vertinimą investicinė įmonė palygino kiekvienam prekybos operacijų sąrašui taikomus kapitalo reikalavimus, apskaičiuotus pagal K-CMG ir K-NPR, ir kompetentingai institucijai pateikė tinkamą bet kokio šių reikalavimų skirtumo pagrindimą, atsižvelgdama į 2 dalyje nustatytus veiksnius.
                        
                     
            
               2.   1 dalies d ir f punktų taikymo tikslais kompetentinga institucija, siekdama įvertinti, ar kapitalo reikalavimų, apskaičiuotų taikant K-CMG ir K-NPR, skirtumas yra pagrįstas, atsižvelgia į šiuos veiksnius:
               
                           a)
                        
                        
                           nuorodą į atitinkamas prekybos strategijas;
                        
                     
                           b)
                        
                        
                           investicinės įmonės nuosavą rizikos valdymo sistemą;
                        
                     
                           c)
                        
                        
                           investicinės įmonės bendrą nuosavų lėšų reikalavimų dydį, apskaičiuotą pagal Reglamento (ES) 2019/2033 11 straipsnį;
                        
                     
                           d)
                        
                        
                           priežiūrinio tikrinimo ir vertinimo proceso rezultatus, jei yra.
                        
                     
         
         
            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 24 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 314, 2019 12 5, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
         
            (3)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).